CELEX: 62015CN0643
Language: el
Date: 2015-12-02 00:00:00
Title: Υπόθεση C-643/15: Προσφυγή της 2ας Δεκεμβρίου 2015 — Δημοκρατία της Σλοβακίας κατά Συμβουλίου της Ευρωπαϊκής Ενώσεως

1.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 38/41
            
         Προσφυγή της 2ας Δεκεμβρίου 2015 — Δημοκρατία της Σλοβακίας κατά Συμβουλίου της Ευρωπαϊκής Ενώσεως
   (Υπόθεση C-643/15)
   (2016/C 038/55)
   Γλώσσα διαδικασίας: η σλοβακική
   
      Διάδικοι
   
   
      Προσφεύγουσα: Δημοκρατία της Σλοβακίας (Εκπρόσωπος: Υπουργείο Δικαιοσύνης της Δημοκρατίας της Σλοβακίας)
   
      Καθού: Συμβούλιο της Ευρωπαϊκής Ενώσεως
   
      Αιτήματα
   
   Η Δημοκρατία της Σλοβακίας ζητεί από το Δικαστήριο:
   
               —
            
            
               Να ακυρώσει την απόφαση (ΕE) 2015/1601 (1) του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας για την Ιταλία και την Ελλάδα, και
            
         
               —
            
            
               να καταδικάσει το Συμβούλιο της Ευρωπαϊκής Ενώσεως στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής της, η Δημοκρατία της Σλοβακίας προβάλλει έξι λόγους ακυρώσεως:
   
               1.
            
            
               Με τον πρώτο λόγο, η προσφεύγουσα προβάλλει παράβαση του άρθρου 68 ΣΛΕΕ και του άρθρου 13, παράγραφος 2, ΛΕΕ, καθώς και παραβίαση της αρχής της θεσμικής ισορροπίας
               Το Συμβούλιο, εκδίδοντας την προσβαλλόμενη απόφαση κατά παρέκκλιση από τις προηγούμενες κατευθυντήριες γραμμές του και κατά παράβαση επομένως της εντολής που έχει λάβει, παρέβη το άρθρο 68 ΣΛΕΕ καθώς και το άρθρο 13, παράγραφος 2, ΛΕΕ και παραβίασε την αρχή της θεσμικής ισορροπίας.
            
         
               2.
            
            
               Με τον δεύτερο λόγο, η προσφεύγουσα προβάλλει παράβαση των άρθρων 10, παράγραφοι 1 και 2, ΛΕΕ, 13, παράγραφος 1, ΛΕΕ, 78, παράγραφος 3, ΣΛΕΕ, 3 και 4 του πρωτοκόλλου αριθ. 1 και 6 και 7 του πρωτοκόλλου αριθ. 2, καθώς και παραβίαση των αρχών της ασφάλειας του δικαίου, της αντιπροσωπευτικής δημοκρατίας και της θεσμικής ισορροπίας
               Πράξεις όπως η προσβαλλόμενη απόφαση δεν μπορούν να εκδοθούν βάσει του άρθρου 78, παράγραφος 3, ΣΛΕΕ. Βάσει του περιεχομένου της, η προσβαλλόμενη απόφαση είναι νομοθετική πράξη και θα έπρεπε επομένως να εκδοθεί με τη νομοθετική διαδικασία, η οποία ωστόσο δεν προβλέπεται στο άρθρο 78, παράγραφος 3, ΣΛΕΕ. Το γεγονός ότι το Συμβούλιο εξέδωσε την προσβαλλόμενη απόφαση βάσει του άρθρου 78, παράγραφος 3, ΣΛΕΕ συνιστά, εκτός από παράβαση της διατάξεως αυτής, παρέμβαση στα προνόμια των εθνικών κοινοβουλίων και του Ευρωπαϊκού Κοινοβουλίου.
            
         
               3.
            
            
               Με τον τρίτο λόγο, η προσφεύγουσα προβάλλει παράβαση των εφαρμοστέων διαδικαστικών διατάξεων που διέπουν τη νομοθετική διαδικασία, όπως το άρθρο 10, παράγραφοι 1 και 2, ΛΕΕ, και το άρθρο 13, παράγραφος 2, ΛΕΕ, καθώς και παραβίαση των αρχών της αντιπροσωπευτικής δημοκρατίας, της θεσμικής ισορροπίας και της χρηστής διακυβέρνησης
               Εάν το Δικαστήριο αποφανθεί, παρά τα επιχειρήματα που προβάλλει η Δημοκρατία της Σλοβακίας στο πλαίσιο του δευτέρου λόγου ακυρώσεως, ότι η προσβαλλόμενη απόφαση εκδόθηκε με τη νομοθετική διαδικασία (πράγμα που δεν συνέβη), η Δημοκρατία της Σλοβακίας προβάλλει επικουρικώς παράβαση των εφαρμοστέων διαδικαστικών διατάξεων που περιλαμβάνονται στα άρθρα 16, παράγραφος 8, ΛΕΕ, 15, παράγραφος 2, ΣΛΕΕ, 78, παράγραφος 3, ΣΛΕΕ, 3 και 4 του πρωτοκόλλου αριθ. 1, 6 και 7, παράγραφοι 1 και 2, του πρωτοκόλλου αριθ. 2, παράβαση του άρθρου 10, παράγραφοι 1 και 2, ΛΕΕ και του άρθρου 13, παράγραφος 2, ΛΕΕ καθώς και παραβίαση των αρχών της αντιπροσωπευτικής δημοκρατίας, της θεσμικής ισορροπίας και της χρηστής διακυβέρνησης. Ειδικότερα, δεν τηρήθηκαν οι απαιτήσεις περί δημοσιότητας των συζητήσεων και των ψηφοφοριών στο Συμβούλιο, με αποτέλεσμα να περιοριστεί η συμμετοχή των εθνικών κοινοβουλίων στη διαδικασία εκδόσεως της προσβαλλόμενης αποφάσεως, και κατά παράβαση της επιταγής περί διαβουλεύσεως με το Ευρωπαϊκό Κοινοβούλιο.
            
         
               4.
            
            
               Με τον τέταρτο λόγο, η προσφεύγουσα προβάλλει παράβαση των εφαρμοστέων διαδικαστικών διατάξεων που περιλαμβάνονται στα άρθρα 78, παράγραφος 3, ΣΛΕΕ και 293 ΣΛΕΕ, καθώς και των άρθρων 10, παράγραφοι 1 και 2, ΛΕΕ και 13, παράγραφος 2, ΛΕΕ, καθώς και παραβίαση των αρχών της αντιπροσωπευτικής δημοκρατίας, της θεσμικής ισορροπίας και της χρηστής διακυβέρνησης.
               Πριν την έκδοση της προσβαλλόμενης αποφάσεως, το Συμβούλιο προέβη, κατόπιν προτάσεως της Επιτροπής, σε ορισμένες τροποποιήσεις και προσθήκες. Το γεγονός αυτό συνιστά παράβαση των εφαρμοστέων διαδικαστικών διατάξεων που περιλαμβάνονται στα άρθρα 78, παράγραφος 3, και 293 ΣΛΕΕ, και στα άρθρα 10, παράγραφοι 1 και 2, και 13, παράγραφος 2, ΛΕΕ, και παραβίαση των αρχών της αντιπροσωπευτικής δημοκρατίας, της θεσμικής ισορροπίας και της χρηστής διακυβέρνησης. Δεν έγινε διαβούλευση με το Ευρωπαϊκό Κοινοβούλιο και το Συμβούλιο δεν ψήφισε ομόφωνα επί των τροποποιήσεων και των προσθηκών που διενεργήθηκαν κατόπιν προτάσεως της Επιτροπής.
            
         
               5.
            
            
               Με τον πέμπτο λόγο, η προσφεύγουσα προβάλλει παράβαση του άρθρου 78, παράγραφος 3, ΣΛΕΕ: Μη τήρηση των προϋποθέσεων εφαρμογής του άρθρου αυτού
               Επικουρικώς, σε σχέση με τον δεύτερο λόγο, η Δημοκρατία της Σλοβακίας προβάλλει παράβαση του άρθρου 78, παράγραφος 3, ΣΛΕΕ, λόγω μη τηρήσεως των προϋποθέσεων εφαρμογής του που αφορούν τον προσωρινό χαρακτήρα των μέτρων που ελήφθησαν και την ύπαρξη κατεπείγοντος εξαιτίας της αιφνίδιας εισροής υπηκόων τρίτων χωρών.
            
         
               6.
            
            
               Με τον έκτο λόγο, η προσφεύγουσα προβάλλει παραβίαση της αρχής της αναλογικότητας
               Η προσβαλλόμενη απόφαση αντιβαίνει προδήλως στην αρχή της αναλογικότητας καθόσον είναι εμφανές ότι δεν είναι ούτε η ενδεδειγμένη ούτε η αναγκαία για την επίτευξη του επιδιωκόμενου σκοπού.
            
         
      (1)  ΕΕ L 248, σ. 80.